CELEX: 52019PC0550
Language: mt
Date: 2019-10-25
Title: Proposta għal DEĊIŻJONI TAL-KUNSILL Dwar il-pożizzjoni li għandha tiġi adottata mill-Unjoni Ewropea fi ħdan il-Kumitat tal-Ambaxxaturi AKP-UE, fir-rigward tal-adozzjoni ta’ deċiżjoni li jiġu adottati miżuri transizzjonali skont l-Artikolu 95(4) tal-Ftehim ta’ Sħubija AKP-UE

IL-KUMMISSJONI EWROPEA
            Brussell, 25.10.2019
            COM(2019) 550 final
            2019/0242(NLE)
            Proposta għal
            DEĊIŻJONI TAL-KUNSILL
            Dwar il-pożizzjoni li għandha tiġi adottata mill-Unjoni Ewropea fi ħdan il-Kumitat tal-Ambaxxaturi AKP-UE, fir-rigward tal-adozzjoni ta’ deċiżjoni li jiġu adottati miżuri transizzjonali skont l-Artikolu 95(4) tal-Ftehim ta’ Sħubija AKP-UE
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Id-Deċiżjoni tal-Kummissjoni preżenti fiha proposta dwar deċiżjoni tal-Kunsill dwar il-pożizzjoni li għandha tittieħed mill-Unjoni fil-Kumitat tal-Ambaxxaturi AKP-UE , dwar l-adozzjoni ta’ miżuri transizzjonali skont l-Artikolu 95(4) tal-Ftehim ta’ Sħubija bejn l-UE u l-Grupp ta’ Stati Afrikani, tal-Karibew u tal-Paċifiku (AKP)
                  1
               , iffirmata f’Cotonou fit-23 ta’ Ġunju 2000 (“Il-Ftehim ta’ Sħubija ta’ Cotonou” jew “FSC” ). Il-Kummissjoni tipproponi l-estensjoni tal-applikazzjoni tad-dispożizzjonijiet kollha tal-Ftehim ta’ Sħubija ta’ Cotonou sal-31 ta’ Diċembru 2020, jew sad-dħul  fis-seħħ tal-Ftehim ta’ Sħubija l-ġdid bejn l-Unjoni u l-Istati tal-AKP, skont liema jseħħ l-ewwel. 
            
            
               2.Il-kuntest tal-proposta
            
            
               2.1.Il-Ftehim ta’ Sħubija ta’ Cotonou 
            
            
               Sa mill-2000, il-Ftehim ta’ Sħubija ta’ Cotonou kien il-qafas għar-relazzjonijiet tal-UE ma’ 79 pajjiż tal-AKP. Il-Ftehim ġie konkluż għal perjodu ta’ 20 sena, mill-1 ta’ Marzu 2000 sad-29 ta’ Frar 2020. Sussegwentement kien ġie rivedut fl-2005 u fl-2010. 
            
            
               Il-Ftehim ta’ Sħubija ta’ Cotonou jiskadi fid-29 ta’ Frar 2020. In-negozjati għal Ftehim ta’ Sħubija AKP-UE ġdid tnedew f’Settembru 2018 u għaddejjin bħalissa. Madankollu, sar ċar li dawk in-negozjati mhumiex se jirriżultaw fi Ftehim li jkun lest biex jiġi applikat sad-data ta’ skadenza. Is-sitwazzjoni tista’ tirriżulta f’vakwu fir-relazzjonijiet
            
            
               2.2.Il-Kunsill tal-Ministri AKP-UE
            
            
               Il-Kunsill tal-Ministri AKP-UE huwa korp fil-livell ministerjali, stabbilit permezz tal-Ftehim (l-Artikolu 15 tal-FSC). Jinkludi, minn naħa, membri tal-Kunsill tal-Unjoni Ewropea u membri tal-Kummissjoni Ewropea u min-naħa l-oħra, membru tal-gvern ta’ kull Stat tal-AKP. Il-funzjonijiet tal-Kunsill tal-Ministri jinkludu, fost affarijiet oħra, li jieħu d-deċiżjonijiet meħtieġa għall-implimentazzjoni u għall-eżekuzzjoni tal-FSC. Il-Kunsill tal-Ministri jieħu d-deċiżjonijiet tiegħu bi ftehim komuni tal-Partijiet. Sabiex id-deċiżjonijiet ikunu validi, (i) nofs il-membri tal-Kunsill tal-Unjoni Ewropea (jiġifieri 14-il ministru mill-Istati Membri tal-UE), (ii) membru wieħed tal-Kummissjoni, u (iii) żewġ terzi tal-membri li jirrappreżentaw il-gvernijiet tal-Istati tal-AKP (jiġifieri membri tal-gvern minn 55 Stat differenti tal-AKP) għandhom ikunu preżenti.
            
            
               2.3.Miżura transizzjonali
            
            
               L-Artikolu 95(4), it-tieni subparagrafu FSC jgħid hekk: “Il-Kunsill tal-Ministri għandu jadotta kull miżura transizzjonali li tista' tkun meħtieġa sakemm il-Ftehim il-ġdid jidħol fis-seħħ”. Skont it-tieni subparagrafu tal-Artikolu 95(4) FSC, jistgħu jiġu applikati miżuri transizzjonali biex tiġi estiża l-applikabilità tal-FSC kollu jew ta’ partijiet minnu, sad-data tal-applikazzjoni tal-Ftehim il-ġdid (applikazzjoni provviżorja jew dħul fis-seħħ wara r-ratifika mill-Partijiet kollha). Dawn il-miżuri transizzjonali għalhekk jeħtieġ li ikunu fis-seħħ sabiex jiġi evitat vakwu politiku, istituzzjonali u legali fir-relazzjonijiet bejn l-UE u l-AKP.
            
            
               Sabiex tinżamm kontinwità ġuridika, politika u istituzzjonali mal-AKP, jekk il-Ftehim il-ġdid ma jsirx applikabbli qabel l-iskadenza tal-qafas ġuridiku eżistenti, huwa meħtieġ li jiġu adottati miżuri transizzjonali biex tiġi estiża l-applikazzjoni tal-Ftehim attwali. 
            
            
               2.4.L-adozzjoni ta’ miżura transizzjonali mill-Kumitat tal-Ambaxxaturi AKP-UE 
            
            
               F'konformità mal-Artikolu 95(4) FSC, id-deċiżjoni dwar miżura transizzjonali għandha tittieħed mill-Kunsill tal-Ministri AKP-UE
                  2
               . Skont l-Artikolu 15(4) FSC, il-Kunsill tal-Ministri jista’ jiddelega setgħat lill-Kumitat tal-Ambaxxaturi
                  3
               . Għal dan il-għan, fit-23 ta’ Mejju 2019, il-Kunsill tal-Ministri ddelega s-setgħa li jadotta d-deċiżjoni dwar miżuri transizzjonali lill-Kumitat tal-Ambaxxaturi
                  4
               . Skont l-Artikolu 16(2) FSC, il-Kumitat tal-Ambaxxaturi jista’ jadotta deċiżjonijiet vinkolanti fuq il-partijiet fi ħdan il-mandat mogħti lilu mill-Kunsill tal-Ministri.
            
            
               Skont ir-Regoli ta' Proċedura tal-Kumitat tal-Ambaxxaturi, dan għandu jiltaqa’ regolarment, b’mod partikolari biex iħejji laqgħa tal-Kunsill tal-Ministri, u fejn dan ikun meħtieġ, fuq talba ta’ waħda mill-partijiet
                  5
               . Permezz ta’ din il-flessibilità, il-Kumitat tal-Ambaxxaturi jista’ jiżgura li d-deċiżjoni dwar il-miżuri transizzjonali tittieħed f’waqtha, u mhux aktar tard minn Jannar 2020. 
            
            
               Għalhekk, f’waħda mil-laqgħat tiegħu, il-Kumitat tal-Ambaxxaturi AKP-UE għandu jadotta d-deċiżjoni dwar il-miżuri transizzjonali. Din id-deċiżjoni għandha sservi l-għan li testendi l-applikazzjoni tad-dispożizzjonijiet tal-Ftehim ta’ Sħubija ta’ Cotonou (“l-att previst”), kif previst fl-Artikolu 95(4) FSC.
            
            
               L-għan tal-att previst huwa li jestendi l-applikazzjoni tal-Ftehim ta’ Sħubija ta’ Cotonou fl-intier tiegħu, sal-31 ta’ Diċembru 2020, jew sad-dħul fis-seħħ jew l-applikazzjoni provviżorja tal-Ftehim ta’ Sħubija l-ġdid bejn l-Unjoni u l-Istati AKP, skont liema jiġi l-ewwel.
            
            
               3.Il-pożizzjoni li trid tittieħed f’isem l-Unjoni
            
            
               Id-deċiżjoni dwar miżuri transizzjonali għandha tiddefinixxi (i) liema parti(jiet) tal-Ftehim għandhom japplikaw b’mod transizzjonali u (ii) sakemm jiġu applikati l-miżuri transizzjonali. Il-Kummissjoni tipproponi li l-FSC attwali jiġi estiż sal-31 ta’ Diċembru 2020, sakemm il-Ftehim il-ġdid ma jidħolx fis-seħħ jew jiġi applikat qabel dik id-data. Id-data proposta, il-31 ta’ Diċembru 2020 tikkoinċidi mal-iskadenza tal-qafas finanzjarju pluriennali, kif ukoll l-iskadenza tal-11-il Fond Ewropew għall-Iżvilupp. 
            
         
         
            
               Fid-dawl ta’ dan ta’ hawn fuq, il-pożizzjoni proposta tal-Unjoni għandha tiġi adottata f’sessjoni tal-Kumitat tal-Ambaxxaturi AKP-UE.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Il-Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li jridu jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  6
               .
            
            
            
               4.1.2.Applikazzjoni għall-każ preżenti
            
            
               Skont it-tieni subparagrafu tal-Artikolu 95(4) tal-Ftehim ta’ Sħubija AKP-EU ffirmat f’Cotonou fit-23 ta’ Ġunju 2000, jistgħu jiġu applikati miżuri transizzjonali biex tiġi estiża l-applikabilità tal-FSC kollu jew ta’ partijiet minnu, sad-data tal-applikazzjoni tal-Ftehim il-ġdid (applikazzjoni provviżorja jew dħul fis-seħħ wara r-ratifika mill-Partijiet kollha). B’mod partikolari, “Il-Kunsill tal-Ministri għandu jadotta kull miżura transizzjonali li tista' tkun meħtieġa rigward id-dispożizzjonijiet emendati sakemm dawn jidħlu fis-seħħ.” 
            
            
               Għalhekk huwa ċar li l-att li l-Kunsill tal-Ministri AKP-UE huwa msejjaħ li jadotta jikkostitwixxi att b’effetti legali. L-atti previsti tal-Kumitat tal-Ambaxxaturi jkunu vinkolanti skont id-dritt internazzjonali f'konformità mal-Artikoli 15 u 16 tal-Ftehim.
            
            
               Il-Kumitat tal-Ambaxxaturi huwa korp imwaqqaf skont l-Artikolu 16 tal-Ftehim ta’ Sħubija ta’ Cotonou.
            
            
               L-Unjoni Ewropea hija parti kontraenti flimkien mal-Istati Membri għall-Ftehim ta’ Sħubija ta’ Cotonou u għalhekk u għalhekk se tkun marbuta bid-deċiżjoni prevista tal-Kumitat tal-Ambaxxaturi.
            
            
               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) TFUE.
            
            
            
               4.2.Bażi ġuridika sostantiva
            
            
               4.2.1.Il-Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li tittieħed pożizzjoni f’isem l-Unjoni dwaru. Jekk l-att previst ikollu żewġ miri jew żewġ komponenti, u jekk waħda minn dawk il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.
            
            
               4.2.2.Applikazzjoni għall-każ preżenti
            
            
               L-għan ewlieni u l-kontenut tal-att previst jirrigwardaw il-funzjonament tal-FSC kollu kemm hu, b’mod partikolari l-estensjoni tal-applikazzjoni lil hinn mid-data tal-iskadenza prevista. Il-bażi ġuridika sostantiva tad-Deċiżjoni tal-Kunsill trid tiġi determinata fid-dawl tal-Ftehim ta’ Sħubija ta’ Cotonou fis-sħuħija tiegħu
                  7
               .
            
            
               Il-FSC ġie konkluż bħala ftehim ta’ assoċjazzjoni u għalhekk kien ibbażat fuq l-Artikolu 310 tat-Trattat li jistabbilixxi l-Komunità Ewropea, l-ekwivalenti tal-Artikolu 217 TFUE. Għalhekk il-bażi ġuridika sostantiva għad-Deċiżjoni proposta hija l-Artikolu 217 TFUE.
            
         
         
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikolu 217 TFUE flimkien mal-Artikolu 218(9) TFUE.
            
            
               2019/0242 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               Dwar il-pożizzjoni li għandha tiġi adottata mill-Unjoni Ewropea fi ħdan il-Kumitat tal-Ambaxxaturi AKP-UE, fir-rigward tal-adozzjoni ta’ deċiżjoni li jiġu adottati miżuri transizzjonali skont l-Artikolu 95(4) tal-Ftehim ta’ Sħubija AKP-UE
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku (“AKP”) minn naħa u l-Komunità Ewropea u l-Istati Membri tagħha min-naħa l-oħra (“il-Ftehim ta' Sħubija AKP-UE”)
                  8
                ġie ffirmat f'Cotonou fit-23 ta' Ġunju 2000. Il-Ftehim ta' Sħubija AKP-UE daħal fis-seħħ fl-1 ta' April 2003 u għandu jiġi applikat sad-29 ta' Frar 2020.
            
            
               (2)F'konformità mal-ewwel subparagrafu tal-Artikolu 95(4) tal-Ftehim ta' Sħubija AKP-UE, in-negozjati lejn Ftehim ta' Sħubija AKP-UE ġdid tnedew f'Settembru 2018. Il-Ftehim il-ġdid mhux se jkun lest biex jiġi applikat sad-data tal-iskadenza tal-Ftehim ta’ Sħubija attwali. Għalhekk huwa meqjus neċessarju li jiġu adottati miżuri transizzjonali biex tiġi estiża l-applikazzjoni tad-dispożizzjonijiet tal-Ftehim attwali. 
            
            
               (3)It-tieni subparagrafu tal-Artikolu 95(4) tal-Ftehim ta’ Sħubija AKP-UE jipprevedi li l-Kunsill tal-Ministri jadotta miżuri transizzjonali biex jestendi l-applikabilità tal-Ftehim ta’ Sħubija AKP-UE kollu jew ta’ partijiet minnu, sal-applikazzjoni provviżorja jew sad-dħul fis-seħħ tal-Ftehim il-ġdid.
            
            
               (4)Skont l-Artikolu 15(4) FSC, fit-23 ta’ Mejju 2019, il-Kunsill tal-Ministri AKP-UE ddelega s-setgħat li jadotta l-miżura transizzjonali lill-Kumitat tal-Ambaxxaturi AKP-UE
                  9
               . Il-Kumitat tal-Ambaxxaturi AKP-UE għandu jkollu laqgħa regolari qabel Jannar 2020, fejn se jieħu d-deċiżjoni li jadotta miżuri transizzjonali skont l-Artikolu 95(4) tal-Ftehim ta’ Sħubija AKP-UE.
            
            
               (5)Huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kumitat tal-Ambaxxaturi AKP-UE, billi l-att previst huwa vinkolanti fuq l-Unjoni.
            
            
               (6)Il-pożizzjoni tal-Unjoni li tapprova l-att previst fil-Kumitat tal-Ambaxxaturi AKP-UE jenħtieġ li tiġi stabbilita f’din id-deċiżjoni,
            
            
            
               ADOTTA DIN ID-DEĊIŻJONI:
            
            
               Artikolu 1
            
         
         
            
               Il-pożizzjoni li għandha tittieħed f’isem l-Unjoni fil-Kumitat tal-Ambaxxaturi AKP-UE, skont l-Artikolu 95(4) tal-Ftehim ta’ Sħubija AKP-UE, biex tiġi estiża l-applikazzjoni tad-dispożizzjonijiet tal-Ftehim ta’ Sħubija AKP-UE ffirmat f’Cotonou fit-23 ta’ Ġunju 2000 fl-intier tiegħu, sal-31 ta’ Diċembru 2020, jew sad-dħul fis-seħħ jew l-applikazzjoni provviżorja tal-Ftehim ta’ Sħubija l-ġdid bejn l-Unjoni u l-Istati tal-AKP, skont liema tiġi l-ewwel.  
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill tad-19 ta' Diċembru 2002 li tirrigwarda l-konklużjoni tal-Ftehim ta' Sħubija bejn il-Grupp ta' Stati tal-Afrika, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (ĠU L 65, 08.03.2003, p. 27).
               
               
                  
                     (2)
                  
                  
                        Il-Kunsill tal-Ministri AKP-UE huwa korp fil-livell ministerjali, stabbilit permezz tal-Ftehim (l-Artikolu 15 tal-FSC). Jinkludi, minn naħa, membri tal-Kunsill tal-Unjoni Ewropea u membri tal-Kummissjoni Ewropea u min-naħa l-oħra, membru tal-gvern ta’ kull Stat tal-AKP. Il-funzjonijiet tal-Kunsill tal-Ministri jinkludu, fost affarijiet oħra, li jieħu d-deċiżjonijiet meħtieġa għall-implimentazzjoni u għall-eżekuzzjoni tal-FSC. Il-Kunsill tal-Ministri jieħu d-deċiżjonijiet tiegħu bi ftehim komuni tal-Partijiet. Sabiex id-deċiżjonijiet ikunu validi, (i) nofs il-membri tal-Kunsill tal-Unjoni Ewropea (jiġifieri 14-il ministru mill-Istati Membri tal-UE), (ii) membru wieħed tal-Kummissjoni, u (iii) żewġ terzi tal-membri li jirrappreżentaw il-gvernijiet tal-Istati tal-AKP (jiġifieri membri tal-gvern minn 55 Stat differenti tal-AKP) għandhom ikunu preżenti. 
                  
               
               
                  
                     (3)
                  
                        Il-Kumitat tal-Ambaxxaturi huwa stabbilit skont l-Artikolu 16 FSC. Dan jinkludi, minn naħa, ir-rappreżentant permanenti ta' kull Stat Membru tal-UE u rappreżentant tal-Kummissjoni, u min-naħa l-oħra, il-kap tal-missjoni ta' kull Stat tal-AKP għall-UE. Il-Kumitat tal-Ambaxxaturi jassisti lill-Kunsill tal-Ministri fit-twettiq tal-kompiti tiegħu u jwettaq kwalunkwe mandat fdat lilu mill-Kunsill (l-Artikolu 16(2) FSC). F’dan il-kuntest, jista’ jadotta deċiżjonijiet vinkolanti fuq il-partijiet fi ħdan il-mandat mogħti lilu mill-Kunsill tal-Ministri.
               
               
                  
                     (4)
                  
                        Id-Deċiżjoni Nru 1/2019 tal-Kunsill tal-Ministri AKP-UE tat-23 ta’ Mejju 2019 dwar id-delega ta’ setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri transizzjonali skont l-Artikolu 95(4) tal-Ftehim ta’ Sħubija AKP-UE [2019/920] (ĠU L 146, 05.06.2019, p. 114).  
               
               
                  
                     (5)
                  
                        L-Artikolu 1(1) tad-Deċiżjoni Nru 3/2005 tal-Kunsill tal-Ministri AKP-UE tat-8 ta’ Marzu 2005 dwar l-adozzjoni tar-Regoli ta’ Proċedura tal-Kumitat tal-Ambaxxaturi AKP-KE (ĠU L 95, 14.04.2005, p. 51).
               
               
                  
                     (6)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti 61 sa 64. 
               
               
                  
                     (7)
                  
                        Ara, b’mod partikolari, is-sentenza fil-kawża C-244/17 il-Kummissjoni vs il-Kunsill (“il-Każakistan”) [ECLI:EU:C:2018:662], p. 40 u l-ġurisprudenza msemmija.
               
               
                  
                     (8)
                  
                        Il-Ftehim (ĠU L 317, 15.12.2000, p. 3) kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L287, 4.11.2010, p 3).
               
               
                  
                     (9)
                  
                        Id-Deċiżjoni tal-Kunsill tat-22 ta’ Mejju 2019 dwar il-pożizzjoni li għandha tittieħed f’isem l-Unjoni Ewropea fil-Kunsill tal-Ministri AKP-UE fir-rigward tad-delega tas-setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri transizzjonali skont l-Artikolu 95(4) tal-Ftehim ta' Sħubija AKP-UE (ĠU L 142, 29.05.19, p. 67)
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 25.10.2019
            COM(2019) 550 final
            ANNESS
            għal
            Proposta għalDEĊIŻJONI TAL-KUNSILL
            Dwar il-pożizzjoni li għandha tiġi adottata mill-Unjoni Ewropea fi ħdan il-Kumitat tal-Ambaxxaturi AKP-UE, fir-rigward tal-adozzjoni ta’ deċiżjoni li jiġu adottati miżuri transizzjonali skont l-Artikolu 95(4) tal-Ftehim ta’ Sħubija AKP-UE
            
               
         
         
            
                     
                  
                  
                     
                        FTEHIM TA’ KOTONÙ AKP-UE
                     
                  
                  
                     
                  
               
                     
                  
               
                     
                        GRUPP TA’ STATI AFRIKANI,
                     
                     
                        TAL-KARIBEW U TAL-PAĊIFIKU
                     
                     
                  
                  
                     
                  
                  
                     
                        IL-KUNSILL
                     
                     
                        TAL-UNJONI EWROPEA
                     
                  
               
                     
                  
                  
                     
                  
                  
                     
                  
                  
                     
                  
               
                     
                     
                  
                  
                     
                  
                  
                     
                        Brussell, xxx 2019
                     
                     
                  
               
                     
                  
                  
                     
                  
                  
                     
                  
               
                     
                        AKP/xxx/19
                     
                  
                  
                     
                  
                  
                     
                        AKP-UE xxx/19
                     
                     
                  
               
                     
                  
                  
                     
                  
                  
                     
                  
               
            
               DEĊIŻJONI AKP-EU
            
            
                     
                        Suġġett:
                     
                  
                  
                     
                        Abbozz tad-Deċiżjoni Nru xx/2019 tal-Kumitat tal-Ambaxxaturi AKP-UE dwar l-adozzjoni ta’ miżuri transizzjonali skont l-Artikolu 95(4) tal-Ftehim ta’ Sħubija AKP-UE 
                     
                  
               
            
            
               Abbozz
            
            
               DEĊIŻJONI Nru [X]/2019 
            
            
               TAL-KUMITAT TAL-AMBAXXATURI AKP-UE 
            
            
               ta’ [daħħal id-data]
            
            
               biex jadotta miżura transizzjonali skont l-Artikolu 95(4) tal-Ftehim ta’ Sħubija AKP-KE
            
            
            
            
               IL-KUMITAT TAL-AMBAXXATURI AKP-UE,
            
            
               Wara li kkunsidra l-Ftehim ta' Sħubija bejn il-Membri tal-Grupp tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra
                  1
               , u b'mod partikolari l-Artikolu 15(4) u l-Artikolu 16(2) flimkien mal-Artikolu 95(4) tiegħu;
            
            
            
               Billi:
            
            
               (1)Il-Ftehim ta’ Sħubija AKP-UE ġie ffirmat f’Cotonou fit-23 ta’ Ġunju 2000, daħal fis-seħħ fl-1 ta’ April u għandu jiġi applikat sad-29 ta’ Frar 2020.
            
            
               (2)F'konformità mal-ewwel subparagrafu tal-Artikolu 95(4) tal-Ftehim ta' Sħubija AKP-UE, in-negozjati lejn Ftehim ta' Sħubija AKP-UE ġdid tnedew f'Settembru 2018. Billi l-Ftehim il-ġdid ma jkunx lest biex jiġi applikat sad-data ta' skadenza tal-qafas legali attwali, huwa meħtieġ li jiġu adottati miżuri transizzjonali.
            
         
         
            
               (3)It-tieni subparagrafu tal-Artikolu 95(4) tal-Ftehim ta' Sħubija AKP-UE jipprevedi li l-Kunsill tal-Ministri jadotta kwalunkwe miżura transizzjonali li tista' tkun meħtieġa sakemm il-Ftehim l-ġdid jidħol fis-seħħ.
            
            
               (4)Skont l-Artikolu 15(4) AKP, fit-23 ta’ Mejju 2019, il-Kunsill tal-Ministri AKP-UE ddelegaw is-setgħat li jadottaw il-miżuri transizzjonali lill-Kumitat tal-Ambaxxaturi AKP-UE
                  2
               .  
            
            
               (5)Għalhekk huwa xieraq li l-Kumitat tal-Ambaxxaturi AKP-UE jadotta deċiżjoni, skont l-Artikolu 95(4) tal-Ftehim ta’ Sħubija AKP-UE, biex jestendi l-applikazzjoni tad-dispożizzjonijiet tal-Ftehim ta’ Sħubija AKP-UE ffirmat f’Cotonou fit-23 ta’ Ġunju 2000 fl-intier tiegħu sal-31 ta’ Diċembru 2020, jew sad-dħul fis-seħħ jew l-applikazzjoni proviżorja tal-Ftehim ta’ Sħubija l-ġdid bejn l-Unjoni u l-Istati AKP jekk dan isir qabel il-31 ta’ Diċembru 2020.  
            
            
            
               ADOTTA DIN ID-DEĊIŻJONI:
            
            
               Artikolu 1
            
            
               L-applikazzjoni tad-dispożizzjonijiet kollha tal-Ftehim ta’ Sħubija AKP-UE ffirmat f’Cotonou fit-23 ta’ Ġunju 2000 għandha tiġi estiża sal-31 ta’ Diċembru 2020, jew sad-dħul fis-seħħ jew l-applikazzjoni proviżorja tal-Ftehim ta’ Sħubija l-ġdid bejn l-Unjoni u l-Istati AKP jekk dan iseħħ qabel il-31 ta’ Diċembru 2020.
            
            
            
            
               Artikolu 2
            
            
               Din id-Deċiżjoni tidħol fis-seħħ fi xxx 2020.
            
            
            
               Magħmul fi [Brussell], fi [data].
            
            
            
            
               Għall-Kumitat tal-Ambaxxaturi AKP-UE 
                     
            
            
               
            
         
         
            
                  
                     (1)
                  
                        ĠU L 317, 15.12.2000, p. 3 kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).
               
               
                  
                     (2)
                   
                        Deċiżjoni Nru 1/2019 tal-Kunsill tal-Ministri AKP-UE tat-23 ta’ Mejju 2019 dwar id-delega ta’ setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri transizzjonali skont l-Artikolu 95(4) tal-Ftehim ta’ Sħubija AKP-UE [2019/920] (ĠU L 146, 05.06.2019, p. 114).